CELEX: 32017Y1215(01)
Language: lt
Date: 2017-10-20 00:00:00
Title: 2017 m. spalio 20 d. Europos sisteminės rizikos valdybos rekomendacija, kuria iš dalies keičiama Rekomendacija ESRV/2015/2 dėl makroprudencinės politikos priemonių tarptautinio poveikio vertinimo ir savanoriško abipusiškumo (ESRV/2017/4)

15.12.2017   
            
            
               LT
            
            
               Europos Sąjungos oficialusis leidinys
            
            
               C 431/1
            
         EUROPOS SISTEMINĖS RIZIKOS VALDYBOS REKOMENDACIJA
   2017 m. spalio 20 d.
   kuria iš dalies keičiama Rekomendacija ESRV/2015/2 dėl makroprudencinės politikos priemonių tarptautinio poveikio vertinimo ir savanoriško abipusiškumo
   (ESRV/2017/4)
   (2017/C 431/01)
   EUROPOS SISTEMINĖS RIZIKOS VALDYBOS BENDROJI VALDYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo (1), ypač į jo 3 straipsnį ir 16–18 straipsnius,
   atsižvelgdama į 2011 m. sausio 20 d. Europos sisteminės rizikos valdybos sprendimą ESRV/2011/1, kuriuo patvirtinamos Europos sisteminės rizikos valdybos darbo tvarkos taisyklės (2), ypač į jo 15 straipsnio 3 dalies e punktą ir 18–20 straipsnius,
   kadangi:
   
               (1)
            
            
               Europos sisteminės rizikos valdybos rekomendacijoje ESRV/2015/2 (3) nustatyta savanoriško abipusiškumo dėl makroprudencinės politikos priemonių sistema turėtų užtikrinti, kad visos vienoje valstybėje narėje aktyvuotos pozicijomis grįstos makroprudencinės politikos priemonės būtų kiek įmanoma abipusiškai taikomos kitose valstybėse narėse;
            
         
               (2)
            
            
               atitinkamos institucijos valstybėse narėse individualiam finansinių paslaugų teikėjui, kurio pozicija nėra reikšminga, gali netaikyti abipusiškumo priemonės (de minimis principas);
            
         
               (3)
            
            
               dabartinėje Europos sisteminės rizikos valdybos (ESRV) savanoriško abipusiškumo sistemoje nenumatytos gairės dėl ribos, pagal kurią atitinkamos institucijos nustatytų pozicijos reikšmingumą. Jei atitinkama institucija finansinių paslaugų teikėjui, kurio pozicija nėra reikšminga, netaiko abipusiškumo priemonės, tokia institucija šiuo metu gali savo nuožiūra nustatyti tinkamą ribą ir taip galimai sukurti de minimis principo taikymo skirtumus;
            
         
               (4)
            
            
               siekiant išvengti tokių galimų skirtumų, atitinkama aktyvuojanti institucija, prašydama abipusiškumo, turėtų pasiūlyti maksimalią reikšmingumo ribą finansinių paslaugų teikėjo lygmeniu. Nuolatinė ESRV vertinimo grupė, nurodyta Europos sisteminės rizikos valdybos sprendime ESRV/2015/4 (4), gali rekomenduoti kitą ribą, jei mano esant būtina;
            
         
               (5)
            
            
               todėl reikėtų atitinkamai iš dalies pakeisti Rekomendaciją ESRV/2015/2,
            
         PRIĖMĖ ŠIĄ REKOMENDACIJĄ:
   
      Daliniai pakeitimai
   
   Rekomendacija ESRV/2015/2 iš dalies keičiama taip:
   
            
               1)
            
            
               1 skirsnio B rekomendacijos 2 dalis pakeičiama taip:
               
                           „2.
                        
                        
                           Jei manoma, kad kitų valstybių narių abipusiškumas yra reikalingas užtikrinti, kad atitinkamos priemonės veiktų veiksmingai, atitinkamoms aktyvuojančioms institucijoms rekomenduojama pateikti abipusiškumo prašymą ESRV kartu su pranešimu apie priemonę. Prašyme turėtų būti nurodyta siūloma reikšmingumo riba.“;
                        
                     
         
            
               2)
            
            
               2 skirsnio 1 dalyje pridedamas šis punktas:
               
                           „i)
                        
                        
                           reikšmingumo riba – kiekybinė riba, žemiau kurios individualaus finansinių paslaugų teikėjo, kurio nustatytos makroprudencinės rizikos pozicija jurisdikcijoje, kurioje atitinkama aktyvuojanti institucija taiko makroprudencinės politikos priemonę, gali būti laikoma nereikšminga.“;
                        
                     
         
            
               3)
            
            
               2 skirsnio 2 dalies 1 punktas pakeičiamas taip:
               
                           „1.
                        
                        
                           Atitinkamos institucijos savo jurisdikcijoje gali individualiam finansinių paslaugų teikėjui netaikyti tam tikros abipusiškos makroprudencinės politikos priemonės, jei šis finansinių paslaugų teikėjas turi nereikšmingas nustatytos makroprudencinės rizikos pozicijas jurisdikcijoje, kurioje atitinkama aktyvuojanti institucija taiko susijusią makroprudencinės politikos priemonę (de minimis principas). Pageidautina, kad atitinkamos institucijos apie tokias išimtis praneštų ESRV naudodamos ESRV interneto svetainėje paskelbtą pranešimo apie abipusiškai taikomas priemones pavyzdinę formą.
                           
                              De minimis principo taikymo tikslais, ESRV rekomenduoja reikšmingumo ribą, remdamasi riba, kurią pasiūlo atitinkama aktyvuojanti institucija pagal 1 skirsnio B rekomendacijos 2 dalį. Riba turėtų būti tikslinama vadovaujantis gerąja ESRV patirtimi. Reikšmingumo riba yra rekomenduojamas maksimalus ribos lygis. Atitinkamos abipusiškumą taikančios institucijos gali taikyti rekomenduotą ribą, nustatyti žemesnę ribą savo jurisdikcijoje, kai tinkama, arba taikyti priemonės abipusiškumą be jokios reikšmingumo ribos. Taikydamos de minimis principą, institucijos turėtų stebėti, ar nepasireiškia reglamentavimo veiksmingumo „nutekėjimas“ ir reglamentavimo arbitražas ir prireikus ištaiso šias reglamentavimo spragas.“;
                        
                     
         
            
               4)
            
            
               2 straipsnio 4 dalis pakeičiama taip:
               
                           „4.
                        
                        
                           
                              Šios rekomendacijos daliniai pakeitimai
                           
                           Bendroji valdyba nuspręs, kada reikia pakeisti šią rekomendaciją. Tokie daliniai pakeitimai visų pirma apima bet kokias papildomas arba pakeistas makroprudencinės politikos priemones, kurios turi būti abipusiškai taikomos, kaip nustatyta C rekomendacijoje ir susijusiuose prieduose, kuriuose pateikiama konkreti informacija apie priemonę, įskaitant ESRV siūlomą reikšmingumo ribą. Bendroji valdyba taip pat gali pratęsti ankstesnėse dalyse nustatytus terminus dėl teisinės iniciatyvos, reikalingos, kad būtų laikomasi vienos arba daugiau rekomendacijų. Visų pirma, Bendroji valdyba gali nuspręsti iš dalies pakeisti šią rekomendaciją po to, kai Europos Komisija peržiūri privalomo pripažinimo pagal Sąjungos teisę sistemą, arba remdamasi patirtimi, įgyta taikant pagal šią rekomendaciją sudarytą savanoriško abipusiškumo susitarimą.“
                        
                     
         
      Priimta Frankfurte prie Maino 2017 m. spalio 20 d.
      
         
            ESRV bendrosios valdybos vardu
         
         
            ESRV sekretoriato vadovas
         
         Francesco MAZZAFERRO
      
   
   
      (1)  OL L 331, 2010 12 15, p. 1.
   
      (2)  OL C 58, 2011 2 24, p. 4.
   
      (3)  2015 m. gruodžio 15 d. Europos sisteminės rizikos valdybos rekomendacija ESRV/2015/2 dėl makroprudencinės politikos priemonių tarptautinio poveikio vertinimo ir savanoriško abipusiškumo (OL C 97, 2016 3 12, p. 9).
   
      (4)  2015 m. gruodžio 16 d. Europos sisteminės rizikos valdybos sprendimas ESRV/2015/4 dėl koordinavimo sistemos, susijusios su atitinkamų institucijų pranešimu apie nacionalines makroprudencinės politikos priemones ir ESRV nuomonių ir rekomendacijų priėmimu, ir ESRV/2014/2 sprendimo panaikinimo (OL C 97, 2016 3 12, p. 28).